ПРАВИЛНИК О НАЧИНУ ПРОВЕРЕ ПРИЈАВЉЕНИХ ФИСКАЛНИХ РАЧУНА
(ВАЖИ ОД 08.04.2021.)

01.04.2021.[Прописи](https://www.neobilten.com/kategorija/vrsta/propisi/)[Порези (остало) / фискалне касе](https://www.neobilten.com/kategorija/oblast/03-porezi-ostalo-fiskalne-kase/)[Правилник](https://www.neobilten.com/tag/pravilnik/), [Фискални рачун](https://www.neobilten.com/tag/fiskalni-racun/)

**„Службени гласник РС“, бр.**[**31/2021**](https://www.neobilten.com/objavljen-sluzbeni-glasnik-rs-broj-31-od-31-3-2021-godine/)

**Члан 1.**

Овим правилником уређује се начин провере пријављених фискалних рачуна из члана 10. став 1. Закона о фискализацији („Службени гласник РС”, број 153/20 – у даљем тексту: Закон).

**Члан 2.**

Купци, односно примаоци фискалних рачуна могу да провере да ли је њихов фискални рачун издат у складу са одредбама Закона одмах по издавању фискалног рачуна, и то:

1) независно од начина издавања фискалног рачуна;

2) независно од врсте електронског фискалног уређаја коју користи обвезник фискализације који је издао фискални рачун, у смислу члана 6. став 3. Закона;

3) независно од тога да ли су Пореској управи достављени подаци о издатим фискалним рачунима, у смислу члана 8. ст. 1. и 2. Закона.

**Члан 3.**

Проверу фискалног рачуна купци, односно примаоци фискалних рачуна могу спровести преко система за проверу фискалних рачуна Пореске управе (у даљем тексту: систем за проверу фискалних рачуна), и то:

1) скенирањем QR кода за верификацију који се налази на фискалном рачуну издатом у штампаној форми;

2) приступањем хиперлинку за верификацију који се налази на фискалном рачуну издатом у електронској форми.

Провера фискалног рачуна из става 1. овог члана могућа је искључиво путем интернет везе и са одговарајућим уређајем који омогућава скенирање QR кода и/или приступање хиперлинку.

Проверу фискалног рачуна из става 1. овог члана је могуће спровести више од једном и на више од једног начина.

**Члан 4.**

Приликом провере фискалног рачуна, купац, односно прималац фискалног рачуна добија једно од следећих обавештења преко система за проверу фискалних рачуна:

1) ако систем за проверу фискалних рачуна није доступан, купац и прималац рачуна добија обавештење о недоступности система за проверу фискалних рачуна;

2) ако провера фискалног рачуна није успешна услед неисправности фискалног рачуна, добија обавештење о неисправности фискалног рачуна;

3) ако је провера фискалног рачуна успешна, добија обавештење о исправности фискалног рачуна.

У случају обавештења из ставa 1. тачка 3) овог члана, купац и прималац фискалног рачуна ће имати увид у податке из рачуна, у смислу члана 5. став 2. Закона, опцију да преузме копију фискалног рачуна у електронској форми, као и опцију да учествује у фискалној лутрији или сличној наградној игри или промотивној акцији, уколико је таква наградна игра, односно промотивна акција у току у тренутку провере фискалног рачуна.

**Члан 5.**

Провера фискалног рачуна преко система за проверу фискалних рачуна је могућа 10 година након датума издавања фискалног рачуна.

**Члан 6.**

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2022. године.